洞霄宮
作者：成無玷
朝代：宋

paragraphs: 我欲觀太華，一笑凌險阻。
滅跡恨未果，衰容遽如許。
東南豈不佳，泉石閟靈府。
未訪潛山源，且尋天目乳。
一峰拔地起，離立誰敢侮。
千巖絕附麗，萬壑失媚嫵。
有如人中傑，羞與絳灌伍。
翠箬藏丹砂，石洞飛白鼠。
游人倦登陟，異境何由睹。
振衣臨絕頂，雲外聽天語。
仙人儻予迎，從此遂輕舉。